รัฐบาลไทย-ข่าวทำเนียบรัฐบาล-"ธีระเกียรติ" ตรวจสนามสอบ-ศูนย์ตรวจข้อสอบอัตนัย O-NET
วันจันทร์ที่ 20 กุมภาพันธ์ 2560
"ธีระเกียรติ" ตรวจสนามสอบ-ศูนย์ตรวจข้อสอบอัตนัย O-NET
"นพ.ธีระเกียรติ เจริญเศรษฐศิลป์" ตรวจสนามสอบ O-NET ชั้น ม.6 ที่โรงเรียนฤทธิยะวรรณาลัย กล่าวขอบคุณ สทศ.-สพฐ.-โรงเรียนสนามสอบทุกแห่ง ที่มีส่วนช่วยสร้างความก้าวหน้าด้านระบบการทดสอบและการประเมินให้กับประเทศ
พร้อมทั้งพาผู้บริหารและสื่อมวลชนเยี่ยมชมศูนย์ตรวจข้อสอบอัตนัยวิชาภาษาไทย ชั้น ป.6ซึ่งถือเป็นครั้งแรกของประเทศ เผยมีระบบการตรวจและประมวลผลที่ทันสมัย เป็นสากล
เมื่อวันเสาร์ที่18กุมภาพันธ์2560เวลา 9.00 น.,นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย รศ.ดร.สัมพันธ์ พันธุ์พฤกษ์ ผู้อํานวยการสถาบันทดสอบทางการศึกษาแห่งชาติ (องค์การมหาชน) หรือ สทศ. ตรวจเยี่ยมสนามสอบ O-NET (Ordinary National Education Test) ปีการศึกษา 2559 ในระดับชั้นมัธยมศึกษาปีที่ 6 ที่สนามสอบโรงเรียนฤทธิยะวรรณาลัย โดยมีนายการุณ สกุลประดิษฐ์ เลขาธิการคณะกรรมการการศึกษาขั้นพื้นฐาน, ดร.บุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน, นายไพรัช แสงทอง ผู้อํานวยการสํานักงานเขตพื้นที่การศึกษามัธยมศึกษา เขต 2, ดร.วิสิทธิ์ ใจเถิง ผู้อํานวยการโรงเรียนฤทธิยะวรรณาลัย, คณาจารย์ เข้าร่วมการตรวจเยี่ยมสนามสอบในครั้งนี้
นพ.ธีระเกียรติ เจริญเศรษฐศิลป์กล่าวว่า การตรวจเยี่ยมสนามสอบในครั้งนี้ได้เดินทางมาพร้อมกับ ผอ.สทศ. และผู้บริหารระดับสูงของสํานักงานคณะกรรมการการศึกษาขั้นพื้นฐาน (สพฐ.) ทั้งสองท่าน รวมทั้งผู้อํานวยการสํานักทดสอบทางการศึกษา สพฐ. เพราะการสอบครั้งนี้เป็นการสอบครั้งสําคัญของเด็ก เป็นการสอบที่กําหนดชะตาชีวิตของเด็กหลายแสนคนทั่วประเทศ จึงต้องการมาให้กําลังใจหน่วยงานที่เกี่ยวข้องในการจัดสอบ คือ สทศ. และ สพฐ.
ขอชมเชยสทศ.ที่ได้รับนโยบายในการจัดสอบและระบบประเมินการเรียนการสอนมาดําเนินการ ตั้งแต่ตนเป็น รมช.ศึกษาธิการที่มีความก้าวหน้าหลายเรื่องแล้วเช่น ระบบการจัดสอบ การจัดทําคลังข้อสอบ การริเริ่มออกข้อสอบแบบอัตนัยเป็นครั้งแรกของประเทศไทย การเปิดเผยคําตอบข้อสอบ ฯลฯ สทศ. เป็นหน่วยงานที่วางใจได้ในการจัดสอบทุกระดับ รวมทั้งการจัดสอบสําหรับเด็กพิเศษ ที่สําคัญคือจะไม่เคยพบเห็นการลอกข้อสอบที่จัดสอบโดย สทศ. จึงขอให้กําลังใจ เพราะที่ผ่านมาเมื่อมีข่าวเกิดขึ้นเกี่ยวกับ สทศ. มักจะเป็นเรื่องเกี่ยวกับออกข้อสอบไม่ดี ซึ่งยืนยันว่า สทศ. ได้พัฒนาระบบการทดสอบและประเมินของประเทศให้เป็นสากลมากขึ้นเรื่อย ๆ
ในขณะที่สพฐ.ก็มีความก้าวหน้าในการดําเนินงานร่วมกันกับ สทศ. ด้านการประเมินโดยภายใน1-2เดือนนี้จะเปิดเว็บไซต์สําหรับการติวทุกวิชาพร้อมทั้งบรรจุคลังข้อสอบเป็นหมื่น ๆ ข้อ รวมทั้งตัวอย่างข้อสอบตลอดจนมีการสอนของติวเตอร์เก่ง ๆ ดัง ๆ ของประเทศอยู่ในเว็บไซต์ เพื่อให้เด็กทั่วประเทศทุกคนสามารถเข้าถึงได้ แต่ก็ได้ขอให้ สพฐ. พิจารณาดําเนินการด้านพัฒนากระบวนการเรียนรู้ด้วย ไม่เช่นนั้นจะเป็นการติวเพื่อสอบเพียงอย่างเดียว
ขอขอบคุณโรงเรียนที่เป็นสนามสอบทุกแห่งที่มีส่วนช่วยสร้างความก้าวหน้าด้านระบบการทดสอบและการประเมินให้กับประเทศทั้งหมดนี้ถือเป็นส่วนหนึ่งของการวางรากฐานระบบการประเมินของประเทศ
จากนั้นนพ.ธีระเกียรติ เจริญเศรษฐศิลป์ และคณะ ได้นําคณะผู้บริหารและสื่อมวลชนเดินทางไปยังศูนย์ตรวจข้อสอบอัตนัยO-NETวิชาภาษาไทย ชั้น ป.6ซึ่งเป็น1ใน3ศูนย์ของประเทศ(ขออนุญาตไม่เปิดเผยสถานที่-ข่าวสํานักงานรัฐมนตรี)
รมว.ศึกษาธิการ กล่าวว่าหลังจากที่เราได้ริเริ่มให้มีการสอบอัตนัยเป็นครั้งแรกของประเทศจํานวน 2 ข้อในการสอบ O-NETในวิชาภาษาไทย ชั้น ป.6เมื่อวันเสาร์ที่ 4 กุมภาพันธ์ 2560ซึ่งคิดเป็นร้อยละ 20 ของคะแนนทั้งหมด เพื่อวัดความสามารถทางการเขียนและการคิดวิเคราะห์ของเด็ก เนื่องจากการสอบแบบอัตนัยเป็นวิธีการที่สามารถวัดผลด้านการคิดวิเคราะห์ของเด็กได้ และทําให้รู้ว่าเด็กไทยมีความสามารถในการเขียน การจับใจความ และการคิดวิเคราะห์หรือไม่ ซึ่งสถานศึกษาสามารถนําผลการสอบนี้มาวิเคราะห์ ปรับปรุง และพัฒนาการเรียนการสอนให้ดีขึ้นได้ โดยถือเป็นอีกก้าวหนึ่งของการพัฒนาระบบการประเมินของประเทศและสทศ. และ สพฐ. ก็ได้ร่วมกันเตรียมการอย่างละเอียด อาทิ การพัฒนาครูผู้ตรวจข้อสอบอัตนัยวิชาภาษาไทยกว่า3,000 คน
จึงต้องการมาให้กําลังใจครูผู้ตรวจข้อสอบ รวมทั้งผู้เชี่ยวชาญวิทยากรให้คําปรึกษา เจ้าหน้าที่ผู้เกี่ยวข้องกว่า3,000คน ที่ทํางานและกินอยู่หลับนอนเป็นเวลานานหลายวันพร้อมทั้งกล่าวว่า ขอให้ทุกท่านภูมิใจที่เป็นส่วนหนึ่งของประวัติศาสตร์ เพราะเป็นครั้งแรกที่ได้มาเห็นระบบการตรวจข้อสอบอัตนัยเป็นครั้งแรกของประเทศ เห็นแล้วยังขนลุก เพราะได้เห็นครูและเจ้าหน้าที่ทุกท่านทํางานหนักกันมานาน ซึ่งศูนย์ตรวจข้อสอบแห่งนี้ตรวจเฉพาะข้อสอบอัตนัยข้อ33เพียงข้อเดียว แต่มีห้องประมวลผลที่ทันสมัยกว่าบางประเทศในยุโรป จึงถือว่าเป็นระบบการประเมินข้อสอบอัตนัยที่เป็นสากล เพราะคําตอบของเด็กจะประเมินด้วยเกณฑ์ที่เป็นมาตรฐาน เช่น เขียนตรงตามคําสั่งหรือไม่ ตรงตามเนื้อหาโจทย์หรือไม่ ใช้หลักภาษาไทยถูกต้องหรือไม่ ซึ่งคาดหวังว่าเมื่อระบบนี้ได้รับการพัฒนาอย่างมีมาตรฐานแล้ว ต่อไปข้อสอบอัตนัยในวิชาอื่น ๆ ก็จะมีเพิ่มเติม เช่นWriting Englishซึ่งเป็นสิ่งที่ยากที่สุด
สําหรับการสอบ O-NET ชั้น ม.6 ปีการศึกษา2559กําหนดสอบพร้อมกันทั่วประเทศระหว่างวันที่ 18-19 กุมภาพันธ์ 2560 และจะประกาศผลสอบในวันที่ 20 มีนาคม 2560